"Għedtlek ibni, għedtlek." "Ħallini ma." "Għedtlek biex ma tmur xejn." "Ma flaħtx, ma flaħtx ma mmurx." "Jien issa ma niflaħx ibni. Issa ma niflaħx inhares lejk. Hekk f'dis-sura." "Ħallini ma." "Ikel fuq il-platt b'xi mod dejjem kellna." "Ikel bla togħma kellna ma." "Żaqqna dejjem imlejnieha." "Nieklu biex ngħixu ma." "L-ikel għalhekk qiegħed." "Fil-grieħi nifhem ibni." "Hallieni ftit bi kwieti issa ma." "Ma niflaħx ibni narak hekk." "Il-feriti jingħalqu." "Basta qabel tagħlaq għajnejk." "Dmiri għamiltu." "Id-dmir lejn Allah biss." "Id-dmir lejn il-kuxjenza." "Għal darba kont qed inħossni utli. L-elettriku li dan l-aħħar ma kellniex ħassejtu jgħaddi minni. Idejal wieħed. Forsi veru, qed nikkupjaw lill-Eġizzjani u lit-Tuneżini. Imma l-għajta llum kienet tagħna kollha kemm hi. Ftaħt idejja beraħ u għajjat b'gerżumti kollha u b'tama. Għax naħqa ta' ħmar forsi qatt ma telgħet is-sema, imma dak il-ħin ħassejtna bħal żwiemel. Żwiemel li ddejqu fl-istalla, u qed jagħtu b'saqajhom mal-ħajt jittamaw li t-tektik tan-nagħla idejjqu widnejn is-sid, u jiċċaqlaq biex jagħmel xi ħaġa." "Titbaqbaqx ibni, stejqer." "Għal darba ħallieli qalbi tħabbat mija mija ma. Xbajt niddubita jekk baqax qalb hemmhekk." "Saram żejjed ibni." "Oħlom ftit ma, u insa l-platt." "Tgħid hekk għax dejjem sibtu." "Jien nimrah irrid ma. Nieħu n-nifs fejn irrid mingħajr bżonn nirreġistrah. U inti taf daqsi li sa issa ma stajtx nagħmel hekk. Il-platt dejjem sibnieh, bħal kif iċ-ċekk dejjem wasal ukoll. Imma għal erbgħa kuskusiet biex nimlew żaqqna biex l-għada nerggħu nqumu lura għax-xogħol bqajna dejjem hawn. Il-platt qed hemm biex ninħelbu aktar. Ngħollew għall-karrottu, nigdmuh, inħassru sninna, nibqgħu fil-gallinar nissemnu ħalli nagħmlu stuffat tajjeb." "Ma neħħi ftit l-ingwanti. M'għandiex ġdiem." "Ħallieni ħa nħoss idek fuq għonqi u fuq il-gerżuma bħal kif darba kont tagħmel, u kont nitgħarrex u kont nogħxa. U hawn waħedna ma qegħdin. Neħħi ftit dak l-għamad minn ma wiċċek u ħallieni nħares lejn il-wardiet ta' wiċċek, li min jaf kif daħlu 'l ġewwa imma ħadd ma seta jeħodomlok u ħallieni nogħxa ftit fihom, bħal meta tarbija kont nogħxa f'biżlejk. Fidwa tas-sensi rrid ma, mhux platt." Dan ir-ritratt huwa rebbieħ tal-World Press Photo of the Year, hu meħud mill-Ispanjol Samuel Arandaon ġewwa l-Yemen.
Fidwa jew platt